Saudiya Arabistoni hukumatining ma’lum qilishicha, podshohlik saroyida yuz bergan noroziliklar tufayli qo‘lga olingan 11 nafar shahzoda sud oldida javob beradi. Bu haqda Bi-bi-si mamlakat bosh prokurori Saud Al-Mojibaga tayangan holda xabar bermoqda. Juma kuni Saudiya Arabistonidagi podshohlik saroyida yuz bergan noroziliklar tufayli 11 nafar shahzoda qo‘lga olingani xabar berilgandi. Norozilik bildirgan shahzodalar podshoh Salmon bin Abdul Aziz Ol Sauddan tegishli buyruqni bekor etishni talab qilishgan. Unga ko‘ra, shahzodalar hisoblaridan suv va elektr energiyasi uchun to‘lovlarni amalga oshirish to‘xtatilishi lozim. Shahzodalarning ma’lum qilishicha, qotillikda ayblangan hamda uch yil muqaddam qatl etilgan amakilarining o‘g‘illari o‘limi uchun ham tovon puli olishni xohlaydilar. Podshohlik gvardiyasi norozi bo‘lganlarni ular saroyni tark etishdan bosh tortishgach, hibsga oldi. Shahzodalar «Al-Xayr» qamoqxonasida sudga qadar hibsda saqlanmoqda, ularning ismi oshkor etilmayapti.